दो महिलाओं समेत पांच नक्सलियों ने किया समर्पण

रायपुर. छत्तीसगढ़ के कांकेर जिले में सोमवार सुबह दो महिलाओं समेत पांच हार्डकोर नक्सलियों ने सरेंडर किया है। सरेंडर करने वाले नक्सलियों में कमांडर बसंती शामिल है, जो अप्रैल, 2010 में ताड़मेटला में हुए नक्सली हमले में शामिल रही है। उस हमले में सीआरपीएफ के 76 जवान शहीद हुए थे। बसंती ने एक इंसास राइफल के साथ सरेंडर किया है। सरेंडर करने वालों में दो आठ-आठ लाख के इनामी नक्सली भी शामिल हैं। इनमें से एक ओडिशा के विधायक की हत्या में भी शामिल रहा है। वहीं, बीजापुर में सर्च ऑपरेशन के दौरान 7 नक्सलियों को गिरफ्तार भी किया गया है।

15 साल से संगठन में शामिल थी बसंती

नक्सली कमांडर बसोन्तीन उर्फ संध्या उर्फ बसंती उर्फ जुरी गावड़े कांकेर जिले के लोहारी गांव की रहने वाली है। वह 2001 में नक्सलियों के बाल संगठन में शामिल हुई थी। इसके बाद संगठन में अलग-अलग जगहों पर महत्वपूर्ण जिम्मेदारियां निभाने के बाद इन दिनों वह अपने गांव में जन मिलिशिया कमांडर के तौर पर काम कर रही थी। उसने बताया कि वह नक्सल नेताओं के शोषण से तंग आ चुकी थी। उसका प्रमुख काम पुलिस पार्टी पर हमला कर हथियार लूटना, सीनियर नक्सली नेताओं की सुरक्षा करना, संगठन के विस्तार में सहयोग करना और नक्सली संगठन के खिलाफ काम करने वालों को सजा देना था।

इन बड़ी घटनाओं में रही शामिल

दुर्गूकोन्दल, आमाबेड़ा, कोयलीबेड़ा और पखांजूर थाना क्षेत्र में कई जगह विस्फोट, आगजनी और एम्बुश लगाने की घटनाओं में शामिल।

13 सितंबर 2003 दंतेवाड़ा जिले के गीदम थाने में हमला और लूट।

2007 में बीजपुर जिले के रानीबोदली कैंप पर हमला।

2010 में ताड़मेटला में हुए नक्सल हमले में शामिल, इसमें 76 जवान शहीद हुए थे।

2013 में मन्हाकाल निवासी जग्गु धुर्वा की हत्या।

बीजापुर में 7 नक्सली गिरफ्तार

सोमवार सुबह सर्च ऑपरेशन के दौरान बीजापुर जिला पुलिस, सीआरपीएफ और एसटीएफ की संयुक्त टीम ने 7 नक्सलियों को गिरफ्तार किया है। इनमें से एक को गंगालूर थाना क्षेत्र से, जबकि बाकियों को भैरमगढ़ थाना क्षेत्र गिरफ्तार किया गया है। नक्सलियों के पास से बंदूक, देशी ग्रेनेड, कोर्डेक्स वायर, इलेक्ट्रॉनिक डेटोनेटर, गन पाउडर समेत काफी नक्सली साहित्य बरामद किया गया है।

आगे की स्लाइड्स में पढ़ें, सरेंडर करने वाले अन्य नक्सलियों के बारे में...